***Csongrád Város Polgármesterétől***  „**M”**

Száma: Szo/8-20/2019.

*Témafelelős*: Vinczéné Dudás Katalin

***ELŐTERJESZTÉS***

**Csongrád Városi Önkormányzat Képviselő-testületének**

**2019. november 21-ei ülésére**

***Tárgy***: *Javaslat: A települési támogatás megállapításának, kifizetésének, folyósításának, valamint felhasználásának ellenőrzéséről szóló 5/2015. (II.23.) önkormányzati rendelet módosítására.*

**Tisztelt Képviselő-testület!**

Magyarország Alaptörvénye XIX. cikkének (1) bekezdése: „*Magyarország arra törekszik, hogy minden állampolgárának szociális biztonságot nyújtson. Anyaság, betegség, rokkantság, fogyatékosság, özvegység, árvaság és önhibáján kívül bekövetkezett munkanélküliség esetén minden magyar állampolgár törvényben meghatározott támogatásra jogosult*.”

A szociális igazgatásról és szociális ellátásokról szóló 1993. évi III. tv. (a továbbiakban: Sztv.) 2.§-a értelmében a helyi önkormányzatok a Sztv.-ben szabályozott ellátásokon túl saját költségvetésük terhére egyéb ellátásokat is megállapíthatnak.

Ennek tudatásban alkotta meg és fogadta el a Képviselő-testület *a települési támogatás megállapításának, kifizetésének, folyósításának, valamint felhasználásának ellenőrzéséről szóló 5/2015. (II.23.)* önkormányzati rendeletét (a továbbiakban: R.), mely szabályozza a Gyermek születéséhez nyújtott települési támogatásra való jogosultság feltételeit.

Az alábbi táblázat a 2017-2019. év között megszületett gyermekek számát, a Gyermek születéséhez nyújtott települési támogatás vonatkozásában megállapított és elutasított döntések számát mutatja be :

|  |  |  |  |
| --- | --- | --- | --- |
|  | **Megszületett gyermekek száma** |  **Megállapító határozatok száma** | **Elutasító határozatok száma** |
| 2017. év | 150 | 80 | 1 |
| 2018. év | 127 | 60 | 5 |
| 2019. év november 12-ig | 104 | 56 | 3 |

A Jegyzői Iroda, Szociális és Lakásügyi Csoportjának feladata folyamatosan figyelemmel kísérni a lakosság jövedelmi, egészségügyi, szociális helyzetét és javaslatot tenni a fenti rendelet módosítására, kiegészítésére.

A képviselő-testület 2019.május 27-ei ülésén döntött arról, hogy a minimálbér/garantált bérminimum évenkénti növekedése miatt megemeli a Gyermek születéséhez nyújtott települési támogatás vonatkozásában az egy főre jutó havi nettó jövedelmet 85.500 Ft-ról 128.250 Ft-ra .

2020. január 01. napjától várhatóan további 8 %-os minimálbér/ garantált bérminimum emelkedés várható. A szakmai egyeztető tárgyalások jelenleg is folynak.

A gyermekvállalás ösztönzése nemcsak állami, hanem helyi, településszinten is kiemelt prioritást élvez.

A Védőnői Szolgálat nyilvántartása szerint 2019. évben eddig 104 gyermek született, jelenleg 55 baba érkezése várható 2019-2020. évre.

A Gyermek születéséhez nyújtott települési támogatásra való jogosultsági feltételek még kedvezőbb irányú módosítását nemcsak a gyermekvállalás ösztönzése, hanem egyéb demográfiai tényezők - pl. a lakosság elöregedésének megakadályozása, a fiatalok helyben marasztalása- is alátámasztják.

A fenti okok miatt indokoltnak tartom a támogatásra való jogosultság feltételeit az alábbiak szerint módosítani.

**Javaslom, hogy a R. 12.§ (1) és (2) bekezdés helyébe az alábbi rendelkezés lépjen:**

1. Települési támogatás nyújtható a gyermek születésekor, ha a kérelmező a kérelem benyújtásakor és az azt megelőző 6 hónapban Csongrád városban lakóhellyel vagy tartózkodási hellyel rendelkezik és az 1 főre számított havi családi jövedelme nem haladja meg az öregségi nyugdíj mindenkori legkisebb összegének a 700 %-át.
2. Születési támogatási összeg gyermekenként 50.000,- Ft/év.

**A módosítással a jövedelemhatár a jelenlegi 450 %-ról (128.250 Ft) 700 %-ra (199.500 Ft) módosulna.** A rendeletmódosítással a születési támogatás elérhető válna a magasabb iskolai végzettséggel rendelkezők számára is.

A támogatás fedezetét a 2020. évi segélyezési keret fogja biztosítani (100-110 megszületendő gyermek esetén 5.000.000 Ft-5.500.0000 Ft).

A fentiekben részletezett indok miatt javaslom a települési támogatás megállapításának, kifizetésének, folyósításának, valamint felhasználásnak ellenőrzéséről szóló 5/2015. (II.23.) önkormányzati rendeletmódosítását.

**Tisztelt Képviselő-testület!**

A Szociális és Lakásügyi Csoport folyamatosan figyelemmel kíséri a lakosság szociális helyzetét, jövedelmi viszonyait, igényeit és a változások függvényében javaslatot tesz a rendelet módosítására, kiegészítésére.

A jogalkotásról szóló törvény szerint a jogszabály előkészítője, a jogszabály feltételezett hatásaihoz igazodó részletezettségű előzetes hatásvizsgálat elvégzésével fel kell, hogy mérje a szabályozás várható következményeit, önkormányzati rendelet esetén az előzetes hatásvizsgálat eredményéről a képviselő-testületet tájékoztatni kell.

**A hatásvizsgálat során vizsgálni kell, hogy**

a.) a tervezett jogszabály valamennyi jelentősnek ítélt hatását különösen:

aa.) társadalmi, gazdasági, költségvetési hatásait

ab.) környezeti és egészségi követelményeit

ac.) adminisztratív terheket befolyásoló hatásait, valamint

b.) a jogszabály megalkotásának szükségességét, jogalkotás elmaradásának várható következményeit, és

c.) a jogszabály alkalmazásához szükséges személyi, szervezeti, tárgyi és pénzügyi feltételeket.

* + - 1. ***A rendelet-tervezet társadalmi, gazdasági költségvetési hatásai:***

A támogatásra való jogosultsági feltételek további kedvező irányú módosítása a gyermekvállalás ösztönzésén túl egyéb demográfiai tendenciákat is – pl. a lakosság elöregedésének megelőzését, a fiatalok helyben marasztalását- elő kíván segíteni. A támogatás fedezete a 2020. évi segélyezési keretben rendelkezésre fog állni.

***2. Rendelet-tervezet megalkotása környezeti és egészségügyi következményei:***

Tervezett rendelet megalkotása adminisztratív terheket befolyásoló hatásai: nem növeli

***3. Jogszabály megalkotásának szükségessége, a rendeletalkotás elmaradásának várható következményei:***

Javaslatomban részleteztem a rendelet megalkotásának szükségességét.

***4. A rendelet alkalmazásához szükséges személyi, szervezeti, tárgyi és pénzügyi* *feltételek:***

A rendelet alkalmazásához szükséges szervezeti feltételek rendelkezésre állnak, a szükséges tárgyi, személyi, pénzügyi feltételek biztosítottak.

Kérem a Tisztelt Képviselő-testületet, hogy az előterjesztést vitassa meg és alkossa meg rendeletét a települési támogatás megállapításának, kifizetésének, folyósításának, valamint felhasználásnak ellenőrzéséről szóló 5/2015. (II.23.) önkormányzati rendeletmódosítására.

Csongrád, 2019. november 13.

 Bedő Tamás

 polgármester

**Csongrád Városi Önkormányzat Képviselő-testülete**

**…./2019. (……) önkormányzati rendelete**

**A települési támogatás megállapításának, kifizetésének, folyósításának,**

**valamint felhasználásának ellenőrzéséről szóló 5/2015.(II.23.)önkormányzati rendelet módosításáról.**

*(t e r v e z e t)*

Csongrád Városi Önkormányzat Képviselő-testülete az Alaptörvény 32. cikk (2) bekezdésében biztosított jogalkotói hatáskörében eljárva, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében, a szociális igazgatásról és szociális ellátásokról szóló 1993. évi III. törvény 25.§ (3) bekezdés b) pontjában, 32.§ (3) bekezdésében, 45. §-ában és 132. § (4) bekezdés g) pontjában kapott felhatalmazás alapján eljárva a következőket rendeli el.

**1.§ A rendelet 12.§ (1) bekezdés helyébe az alábbi rendelkezés lép:**

1. Települési támogatás nyújtható a gyermek születésekor, ha a kérelmező a kérelem benyújtásakor és az azt megelőző 6 hónapban Csongrád városban lakóhellyel vagy tartózkodási hellyel rendelkezik és az 1 főre számított havi családi jövedelme nem haladja meg az öregségi nyugdíj mindenkori legkisebb összegének a 700 %-át.

**2.§ A rendelet 12.§ (2) bekezdés helyébe az alábbi rendelkezés lép:**

(2) Születési támogatási összeg gyermekenként 50.000,- Ft/év.

**3.§ A rendelet 12.§ (5) bekezdés hatályát veszti.**

**Záró rendelkezés**

**6.§** Ez a rendelet 2020. január 01. napján lép hatályba és az azt követő napon hatályát veszti.

Bedő Tamás Dr. Juhász László

polgármester jegyző

**Záradék:**

A rendelet kihirdetésének napja 2019…….

Dr. Juhász László

 jegyző